Kennetjie is 'n kinderspel wat gewoonlik deur kinders gespeel word. Aangesien die spel redelik gevaarlik is, is dit gereeld deur skoolhoofde van die speelgrond verban. Dit is 'n ingewikkelde spel met baie reëls. Kennetjie is moontlik gedeeltelik afkomstig van een of meer van die weergawes van Tip-cat. Die spel word gespeel met 'n dun stok wat 1 voet (±30.5 cm) lank is wat as kolf dien. 'n Korter stok van 4 duim (±10cm) lank word die kennetjie genoem en dien as die bal. Die kolf en kennetjie word gewoonlik uit 'n ou besemstok gesaag. 'n Slootjie, gewoonlik die gaatjie genoem, so 6 duim lank en nie dieper as een duim nie word in die grond gemaak en die kennetjie daaroor geplaas. Die gaatjie se punte moet skuins uitloop. Die eerste speler (kolwer) slaan dan die kennetjie met die langer stok van die gatjie af so ver as moontlik, as die kennetjie gevang word sonder om die grond te raak is die kolwer se beurt verby.